- Det pakistanske miljøet er ekstremt rasistisk

Mener filmskaper Ulrik Imtiaz Rolfsen. Taushet, støtte og undring er reaksjoner fra muslimer og norskpakistanere etter Rajas kronikk.

Ulrik Imtiaz Rolfsen har flere ganger satt et kritisk søkelys på det norskpakistanske miljøet i sine filmer og bøker.

1. okt. 2012 15:57 Sist oppdatert 2. oktober 2012

I dag trykket Aftenposten kronikken «En ubegrenset ytringsfrihet» der Venstre-politiker Abid Q. Raja skriver at han selv er vokst opp med tanker om å begå vold mot dem som krenker profeten Muhammed.

— Veldig dumt av Raja

Reaksjonene blant muslimer og norskpakistanere er delte.

- Dette blir veldig dumt av Raja. Denne kronikken bringer oss ikke fremover, snarere tvert imot, sier tidligere generalsekretær Faiz Alam i moskeen Minhaj ul-Quran, som er en av de største i Norge.

Han mener at Rajas beskrivelse av sin oppvekst, som preget av til dels hat mot amerikanere, jøder, indere og homofile, ikke er representativ for det pakistanske miljøet.

Les også - Hat mot amerikanere, jøder, indere og homofile kommer inn med morsmelken

— Ingen jeg kjenner har hatt disse holdningene. Hvis Raja er oppvokst med slike, skulle han ha tatt et oppgjør med det for lenge siden. Det betyr ikke at alle pakistanere eller muslimer har hatt denne oppveksten, sier Alam til Aftenposten.no.

- Nokså korrekt

Ap-politiker og arrangør av jul for enslige Aslam Ashan mener imidlertid slike fiendtlige holdninger er relativt utbredte.

- Utfra det jeg har fått referert, tror jeg Rajas beskrivelse er nokså korrekt. Det finnes en hatkultur blant muslimske gutter. Den omfatter ikke så mange, men selv om det bare er en av ti, så betyr det at vi sitter på en tikkende bombe, sier Ashan.

— Problemet er at det ikke er så mye vi kan gjøre med det her i Norge. Hatet har ikke noe med Norge å gjøre, men har med alt som skjer ute i verden å gjøre. Det bunner i de store, internasjonale konfliktene.

- Modig av Raja

Aftenposten har tidligere skrevet at halvparten av Oslos jøder opplever har opplevd jødehets, og at muslimske foreldre holder barna hjemme dersom skolen skal besøke det jødiske museet.

Den norskpakistanske filmskaperen Ulrik Imtiaz Rolfsen støtter Raja, og kaller kronikken modig.

- Han går langt i å innrømme at han selv har vært en del av en kultur som oppfostrer barna til å bli voldelige på bakgrunn av fornærmelser, sier Rolfsen.

Les også - Raja og Rasmussen kan kanskje bidra til å modernisere islam

Han mener det er vanskelig å si sikkert hvor representative Rajas beskrivelser er. — Men ut fra dem jeg kjenner, er det veldig mye sant i det han sier. Den store integreringsutfordringen er at det dannes en kløft mellom innvandrerbefolkningen og det norske samfunnet, ved at barna læres til å distansere seg fra de norske verdiene. Hatet mot jøder og USA, er en del av dette, sier Rolfsen.

Han oppfatter det pakistanske samfunnet som ekstremt rasistisk.

- Alle som er mørkere i huden enn dem, oppfattes nærmest som søppel. Så kan jeg ikke stå inne for at alle får beskjed om at det er greit å ty til vold og drap, men det ligger en voldskultur her, sier Rolfsen.

Hjernevaskede muslimer

Lege og samfunnsdebattant Muhammad Usman Rana mener imidlertid Raja generaliserer relativt kraftig.

Muhammad Usman Rana mener man må motarbeide slike holdninger som Rana beskriver internt. Jon-Are Berg-Jacobsen

— Det skal ikke underkjennes at slike holdninger finnes, og de må motarbeides. Jeg har selv skrevet om at antivestlig hat, propaganda og konspirasjonsteorier om jøder nærer ekstremismen, og må motarbeides. Men det er utvilsomt at Raja overdriver og generaliserer utfra sitt eget verdensbilde og fremstiller muslimer som generelt en hjernevasket og antivestlig folkegruppe, sier Rana. Rana mener diskusjonen rundt disse holdningene først og fremst bør tas internt.

— Lederskikkelser i de ulike miljøene må på et introspektivt vis komme slike holdninger til livs, ved å bidra til diskusjoner internt i miljøene. Men generaliserende og unyanserte utspill vil ikke bidra, sier Rana.

Mehtab Afsar i Islamsk Råd Norge ønsker ikke å kommentere kronikken. Dag W. Grundseth

Taust fra Islamsk råd Hverken Islamsk råd eller den store muslimske ungdomsorganisasjonen Islam Net ønsker å kommentere kronikken.

— Raja får bare stå inne for det han selv sier. Jeg er litt opptatt her nå, sier Mehtab Afsar i Islamsk råd.

Fahad Qureshi fra Islamnet sier først han vil kommentere kronikken. Men etter å ha ha fått tid til å lese den nøye, ønsker han ikke lenger å si noe.

— Nei, jeg har egentlig ikke noe å si om dette, sier Qureshi.

Mahmood: Ikke jødehat

Hverken Akhtar Chaudhry (SV) eller Afsan Rafiq (H) kjenner seg igjen Rajas beskrivelse.

- Rajas beskrivelse må være av helt spesielle miljøer. Den er ikke dekkende for den virkeligheten 99 prosent av alle norske muslimer lever i, sier Rafiq.

— Jeg er ikke oppdratt i noen hatkultur og jeg oppdrar ikke mine barn til å hate verken jøder, amerikanere eller homofile eller de som krenker profeten Muhammed, sier Chaudhry, som mener reaksjonene etter Muhammed-filmen og -tegningene er utløsende årsaker til opptøyer.

Akhtar Chaudhry kjenner seg ikke igjen.

— Det som ligger bak er langvarig misnøye med amerikanernes politikk og opptreden i muslimske land. Denne misnøyen har vokst seg sterkere de siste to tiårene, sier Chaudhry.Khalid Mahmood (Ap) mener Raja forenkler problemstillingene.

- Hatet han skriver om skyldes ikke kultur, det er uttrykk for store, reelle politiske motsetninger. Det Raja omtaler som hat mot jøder, er ikke det. Det er reaksjoner på Palestina-konflikten og staten Israels opptreden overfor sine naboer, sier Mahmood, som mener det vil kreve en modningsprosess for å imøtegå fiendtlige holdninger.

— Muslimenes vei blir ikke enklere av at andre, utenforstående griper inn og latterliggjør og forsøker å påpeke hva som er rett.

- Stopp henteekteskapene

Rolfsen tror ikke at de fiendtlige holdningene og utenforskapet vil forsvinne uten politiske grep, fordi indoktorineringsmønsteret gjentas i hver nye generasjon som følge av eksteskapsmønsteret.

- Det eneste jeg ser som en løsning på dette, er å stoppe henteekteskap. Det er ulykkelig for alle parter, å mikse ungdom som er vokst opp i et av de mest siviliserte, moderne samfunn, og et av de diametralt motsatte, sier Rolfsen.

Når norske muslimske ledere avviser Rajas problemstilling, mener Rolfsen det har å gjøre med at de ikke har «hoppet over» fra utenforskapet.

— De kan ikke snakke fritt, og de som gjør det blir uglesett. Det går utover både deg, hele din familie og klan. Raja kan gjøre det, for han har allerede hoppet over etter å ha giftet seg med en utenfor klanen, sier Rolfsen.